ജിഎസ്ടി നടപ്പാക്കുന്നതോടെ വരുമാനം കൂടുമെന്ന് പ്രതീക്ഷിച്ച കേരളത്തിന് കനത്ത തിരിച്ചടി . നികുതി വരുമാനത്തിൽ 20 ശതമാനം വർദ്ധനയായിരുന്നു കേരളം പ്രതീക്ഷിച്ചത് . എന്നാൽ ചെക്പോസ്റ്റുകൾ ഇല്ലാതാവുകയും വാഹനപരിശോധന പേരിനു മാത്രമാവുകയും ചെയ്തതോടെ ഇതുവരെയില്ലാത്ത നിലയിലാണ് നികുതിച്ചോർച്ച . മാസം 700 കോടിരൂപ വരെ ഇത്തരത്തിൽ നഷ്ടമാകുന്നതായി ധനമന്ത്രി തോമസ് ഐസക് ഏഷ്യാനെറ്റ് ന്യൂസിനോട് പറഞ്ഞു . ഉയർന്ന നികുതിനിരക്കുകളിൽ കുറവു വരുത്തിയതും കേരളത്തിന് തിരിച്ചടിയായി . ആഡംബര ഉൽപ്പന്നങ്ങൾക്ക് 28 ശതമാനം നികുതി കേരളത്തിന്റെ നിർദ്ദേശമായിരുന്നെങ്കിലും ഈ പട്ടിക വെട്ടിച്ചുരുക്കിയതോടെ വരുമാനവും കുറഞ്ഞു . അപാകതകളുടെ പേരു പറഞ്ഞ് നികുതിയടയ്ക്കാത്തവരും ഏറെ . പിഴ 200 - ൽ നിന്ന് 20 ആയി കുറച്ചത് ഇത്തരക്കാർക്ക് പ്രോൽസാഹനമാവുകയും ചെയ്തു . ഇങ്ങനെ വരുമാനം കുറഞ്ഞതിനൊപ്പം ചെലവ് അപ്രതീക്ഷിതമായി ഉയരുകകൂടി ചെയ്തതോടെയാണ് സംസ്ഥാനം ധനപ്രതിസന്ധിക്കു നടുവിലായത് . സാമൂഹ്യ ക്ഷേമ പെൻഷനുകൾക്കായി 1800 കോടിയും കിഫ്ബിക്കായി 1500 കോടിയും കണ്ണൂർ എയർപോർട്ടിനായി മുന്നൂറ് കോടിയും മാറ്റിവച്ചതോടെ പദ്ധതിച്ചിലവ് നിയന്ത്രിക്കാതെ സർക്കാരിനു മുന്നിൽ മറ്റു വഴിയില്ലെന്ന നിലയായി .